የኢትዮጵያ አትሌቲክስ ሻምፒዮና እየተካሄደ ነው
የኢትዮጵያ
አትሌቲክስ ፌዴሬሽን በበላይነት ከሚመራቸው መርሐ ግብሮች መካከል በየዓመቱ የሚከናወነው የኢትዮጵያ አትሌቲክስ ሻምፒዮና ተጠቃሽ ነው፡፡ አንጋፋውና ያለምንም መቆራረጥ በየዓመቱ ሲካሄድ የቆየው የኢትዮጵያ አትሌቲክስ ሻምፒዮና ዘንድሮ ለ48ኛ ጊዜ እየተካሄደ ይገኛል። ክለቦችና
ክልሎች ከፍተኛ ፉክክር እንደሚያሳዩበት የሚጠበቀው ሻምፒዮናው በኦሊምፒክ ባህል መሰረት የውድድሩ የመክፈቻ ዝግጅት ትናንት አመሻሽ ላይ በአዲስ አበባ ስታዲየም በይፋ ተጀምሯል። በዕለቱ በኢትዮጵያ አትሌቲክስ ሻምፒዮና ላይ አንጋ ታዋቂና ስመ ጥር አትሌቶች፤ እንዲሁም የአትሌቲክሱ ባለድርሻ አካላት፤ የተቋማት ከፍተኛ አመራሮች ታድመዋል። በአዲስ አበባ ስታዲየም የሚካሄደው ሻምፒዮና በተሳካ ሁኔታ ተጀምሮ እንዲጠናቀቅ ከፍተኛ ዝግጅት መደረጉም ተገልጿል። ለውድድር
የሚሆኑ ቁሳቁሶችና ግብዓቶች ከማሟላታቸውም በላይ ውድድሩን የሚመሩ አደረጃጀቶችም ተፈጥረዋል። ለዚህም ከሁለት ነጥብ አንድ ሚሊዮን ብር በላይ በጀት በመመደብ ዓመታዊ ውድድሩን ከምንጊዜውም በተሻለ ሁኔታ ስኬታማ ለማድረግ ጥረት ማድረጉን ብሄራዊ ፌዴሬሽኑ አስታውቋል። በፌዴሬሽኑ አዘጋጅነት የሚካሄደው ሻምፒዮናው ለአትሌቶች የሃገር ውስጥ የውድድር ዕድሎችን ከመፍጠሩ ባሻገር በክልሎች፤ በከተማ አስተዳደሮችና በክለቦች መካከል ፉክክር መፍጠርን፤ እንዲሁም ለብሄራዊ ቡድን የሚሆኑ አትሌቶችን የመምረጥ ዓላማ አንግቧል። በዓለም
አትሌቲክስ ሻምፒዮና ሃገርን የሚወክሉና ሚኒማ ያሟሉትን አትሌቶች የሚመለመሉበት ትልቅ መድረክ ነው። ሻምፒዮናው በተጓዘባቸው ዓመታት ከያዘው ዓላማ አኳያ ስኬታማ እንደነበርና በኢትዮጵያ የአትሌቲክስ የስኬት ጉዞ ውስጥ ትልቅ ስም ያለው መሆኑ በመክፈቻው ዕለት ተነግሯል። ባለፉት ዓመታት ከዚህ ሻምፒዮና ውድድር በርካታ ብርቅዬ አትሌቶች ተገኝተዋል። ይሁን እንጂ፤ ከቅርብ ዓመታት ወዲህ መቀዛቀዝ እየተስተዋለበት ነው። በተለይ በውጭ ሃገራት ውድድሮች ላይ ተሳታፊ የሆኑ ታዋቂ አትሌቶች በሃገር ውስጥ ውድድሮች አለመታየታቸው በብዙዎች ዘንድ ወቀሳ እንዲሰነዘርበት ያደርጋል። በመሆኑም
በዚህ ዓመት በርካታ ታዋቂ አትሌቶች የተሳተፉ ሲሆን፤ አማን ወጤ፣ ጫላ በዮ፣ ዲኖ ስፍር፣ አንዷምላክ በልሁ፣ አባዲ ሃዲስ፣ የኔው አላምረው፣ ሰለሞን ባረጋ፣ አዲር ጉር፣… በወንዶች በኩል ተሳታፊ አትሌቶች ናቸው። በሴቶች በኩልም፤ ደራ ዲዳ፣ ነፃነት ጉደታ፣ በላይነሽ ጉደታ፣ ሱሌ ኡቱራ፣ ብርቱኳን ፈንቴ፣ ህይወት አያሌው፣ ፎቴን ተስፋይ፣ ሰንበሬ ተፈሪ፣ አራያት ዲቦ፣… ከተካፋዮቹ ጥቂቶቹ ይገኙበታል። ዘንድሮም እንደዚህ ቀደሙ ሃገራቸውን በዓለም አቀፍ ደረጃ ማስጠራት የሚችሉ አትሌቶች ተብሎ ይጠበቃል። ከውድድሩ
አንጋፋነት አንጻር ብዙ የተነገረለት ሻምፒዮና ዘጠኝ ክልሎችና ሁለት ከተማ አስተዳደሮች፤ እንዲሁም 36 ክለቦችን ተሳታፊ አድርጓል። በዚህም በአጠቃላይ አንድ ሺህ 376 አትሌቶች ተሳታፊ ይሆናሉ። ከ47ኛው የኢትዮጵያ ሻምፒዮና የዘንድሮው በ122 ተሳታፊ አትሌቶች ብልጫ ያሳየም ሆኗል። ሻምፒዮናው ከዓመት ዓመት የፉክክር መንፈሱ እያየለ በመምጣቱ ዘንድሮም ጠንካራ አትሌቶችን በጥራትና በብዛት ለማግኘት የሚረዳ መሆኑ ተጠቁሟል። በአዲስ
አበባ ስታዲየም በድምቀት እየተከናወነ የሚገኘውን በሻምፒዮናው የመጀመሪያ ቀን ውሎ የተለያዩ ውድድሮች የተካሄዱ ሲሆን፤ በእለቱ በተካሄዱት ውድድሮች በወንዶች የስሉስ ዝላይ ፍፃሜ ውድድር ፤አዲር ጉር ከመከላከያ 15 ነጥብ 88 ሜትር 1ኛ (ሪከርድ በመስበር) የወርቅ ሜዳሊያ ተሸላሚ ሆኗል ። የኢትዮጵያ ንግድ ባንኩ ቢኒኒ አንበሴ 15 ነጥብ 57 ሜትር በመዝለል 2ኛ በመሆን የብር ሜዳሊያ አጥልቋል። የሲዳማ ቡናው ጆሴፍ ኦባንግ 15 ነጥብ 35 ሜትር በመዝለል 3ኛ ደረጃን በመያዝ የነሃስ ሜዳሊያ ተሸላሚ ሆኗል። ሌላው
ፍጻሜ ያገኘው ውድድር የሴቶች አሎሎ ውርወራ ሲሆን፤ በዚህም፣ 1ኛ ዙርጋ ኡስማን ከሲዳማ ቡና 13 ነጥብ 55 ሜትር (ሪከርድ በማስመዝገብ) ባለድል ሆናለች። ሌላዋ ተወዳዳሪ አመለ ይበልጣል ከመከላከያ 12 ነጥብ 63 ሜትር በመወርወር 2ኛ ስትሆን፤ ሰላማዊት ማሬ ከደቡብ ፖሊስ 12 ነጥብ 15 ሜትር በመወርወር 3ኛ በመሆን አጠናቅቃለች። ውድድሩ ዛሬን ጨምሮ ለቀጣዮቹ አምስት ቀናት በድምቀት እንደሚቀጥል ይጠበቃል። ውድድሩ
ዛሬን ጨምሮ ለቀጣዩቹ አምስት ቀናት በ80 የአትሌቲክስ ዳኞች፣በ45 የፌዴሬሽኑ አመራሮችና ባለሙያዎች፣ በ3 የህክምና ባለሙያዎችና አንድ አምቡላንስ ፣በ32 በጎፍቃድ አገልጋዮች እንዲሁም ሌሎች ሥራዎችን በሚያከናውኑ ሙያተኞች እየተመራበድምቀት እንደሚቀጥል ይጠበቃል። በ42ቱ ውድድሮች አሸናፊ ለሚሆኑ አትሌቶችም የ2,000.00 (ሁለት ሺህ)፣ 1,400.00 (አንድ ሺህ አራት መቶ) እና 1,000.00 (አንድ ሺህ) ብር ሽልማት እንደየደረጃቸው የሚያስገኝ ይሆናል። ክብረወሰን ለሚያሻሽሉ እና ከሦስት ወርቅ በላይ ለሚያስመዘግቡ አትሌቶችም 6,000.00 (ስድስት ሺህ) ብር ተጨማሪ ሽልማት የሚያገኙ ሲሆን፤ ሁለት ወርቅ ለሚያጠልቁ አትሌቶች ደግሞ 5,000.00 (አምስት ሺህ) ብር ይሰጣቸዋል። በአጠቃላይ
በቡድን አሸናፊ ለሚሆኑት አትሌቶችም 20,000.00 (ሃያ ሺህ)፣ 16,000.00 እንዲሁም 10,000.00 ብር እንደሚበረከት ታውቋል። ዘንድሮ ለ48ኛ ጊዜ የሚካሄደው ውድድር በከፍተኛ ድምቀት በትናንትናው ዕለት የተጀመረ ሲሆን ለቀጣዮቹ ስድስት ቀናትም ይቆያል። በዓመት አንድ ጊዜ በሚካሄደው ይህ ውድድር በተመሳሳይ አምና ለ47ኛ ጊዜ ሲካሄድ ከፍተኛ ፋክክር የታየበት ነበር። በሻምፒዮናው በሴቶች አጠቃላይ አሸናፊዎች፣ 1ኛ. መከላከያ ስፖርት ክለብ በ158 ነጥብ ዋንጫ ተሸላሚ፣ 2ኛ. ኦሮሚያ ክልል በ148 ነጥብ፣ 3ኛ. ኢትዮጵያ ንግድ ባንክ በ107 ነጥብ የደረጃ ሰንጠረዥ ውስጥ መካተት ችለዋል። በወንዶች
አጠቃላይ አሸናፊዎች፣ 1ኛ. መከላከያ ስፖርት ክለብ በ180 ነጥብ ዋንጫ ተሸላሚ ሲሆን፣ 2ኛ. ኦሮሚያ ክልል በ177 ነጥብ፣ 3ኛ. ሲዳማ ቡና በ106 ነጥብ ባለድል ነበሩ። ከፍተኛ ፉክክር በታየበት ሻምፒዮና በሁለቱም ጾታ አጠቃላይ አሸናፊዎች መከላከያ ስፖርት ክለብ በ338 ነጥብ አንደኛ ሆኖ የዋንጫ ተሸላሚ ነበር። የኦሮሚያ
ክልል ደግሞ በ325 ነጥብ በሁለተኛ ደረጃ ሲያጠናቅቅ፤ ሲዳማ ቡና በ202 ነጥብ በሦስተኛ ደረጃ ነበር ያጠናቀቁት፡ ፡ ትናንት የተጀመረውና እስከ መጪው ግንቦት 04 ቀን 2011 ዓ.ም ለስድስት ተከታታይ ቀናት በሚካሄደው የኢትዮጵያ አትሌቲክስ ሻምፒዮና የአትሌቲክስ ስፖርት ወዳዱ ህብረተሰብ በአዲስ አበባ ስታዲየም ተገኝቶ ይደግፋል ተብሎ ይጠበቃል።አዲስ ዘመን ሚያዚያ 30/2011በዳንኤል
ዘነበ